มันนี่ทูเดย์
แห่สมัคร กอช. 4.2 แสนคน
13 มิ.ย. 2559

แห่สมัคร กอช. 4.2 แสนคน
นายสมพร จิตเป็นธม เลขาธิการคณะกรรมการกองทุนการออมแห่งชาติ (กอช.) เปิดเผยว่า หลังจาก กอช.เปิดตัวเมื่อวันที่ 20 ส.ค. 2558 ปัจจุบันมีสมาชิกกว่า 4.2 แสนคน ส่วนใหญ่ประกอบอาชีพเกษตรกร มีอายุตั้งแต่ 50 ปีขึ้นไป โดยกำหนดให้ผู้ที่มีอายุ 15-60 ปีมีสิทธิสมัครเป็นสมาชิก กอช. และเปิดโอกาสให้ผู้ที่มีอายุเกิน 60 ปี สมัครสมาชิกได้จนถึงวันที่ 25 ก.ย.นี้ ซึ่ง กอช.จะรับประกันผลตอบแทนไม่น้อยกว่าดอกเบี้ยเงินฝาก 12 เดือนของธนาคารพาณิชย์ขนาดใหญ่ 5 แห่ง 
หนุนเก็บภาษีที่ดิน
นายอนุสรณ์ ธรรมใจ รองอธิการบดีฝ่ายวิจัยและบริการวิชาการ และคณบดีคณะเศรษฐ ศาสตร์ มหาวิทยาลัยรังสิต สนับสนุนให้รัฐบาลเดินหน้าจัดเก็บภาษีที่ดิน ซึ่งเป็นส่วนหนึ่งของการปฏิรูปโครงสร้างภาษี รวมทั้งสนับสนุนการจัดระเบียบการถือครองที่ดิน ส.ป.ก.ใหม่ เพื่อให้เป็นไปตามวัตถุประสงค์การปฏิรูปที่ดินเพื่อการเกษตรกรรม เนื่องจากมีที่ดิน ส.ป.ก.มีการถือครองผิดวัตถุประสงค์มากกว่า 4 แสนไร่ ใน 25 จังหวัด และรัฐบาลควรจะจัดระเบียบการถือครองที่ดินของต่างชาติในรูปแบบนอมินีด้วย